Nickelodeon Plus

Ιστορία

Το κανάλι ιδρύθηκε από τους Θεσσαλονικείς επιχειρηματίες και ιδιοκτήτες του (επίσης νεοϊδρυθέντος) ψυχαγωγικού ραδιοφωνικού σταθμού RSO 91,7. Τρεις μέρες μετά την έναρξη λειτουργίας του RSO 91.7 στις 28 Νοεμβρίου 1995 το κανάλι ξεκίνησε να εκπέμπει με μουσικό και ψυχαγωγικό προφίλ, και συγκεκριμένα από την 1η Δεκεμβρίου, ως Βαλκάνια TV (ή αλλιώς μουσική τηλεόραση b) μεταδίδοντας ελληνικά και ξένα βίντεο κλιπ.
Στα τέλη του 2009 άλλαξε ιδιοκτησία και στις 18 Οκτωβρίου μετονομάστηκε σε MTV+ αποτελώντας τον επίσημο συνεργάτη της τότε Ελληνικής έκδοσης του MTV Greece (νυν RISE TV). Αρχικά μετέδιδε μουσικά βιντεοκλίπ, ενώ από τα Χριστούγεννα προστέθηκαν καινούργιες εκπομπές, ξένες σειρές και ψυχαγωγικά μαγκαζίνο με ειδήσεις από το χώρο της μουσικής, του κινηματογράφου και της showbiz. Ωστόσο, στα τέλη του 2011 άλλαξε ύφος και την
Τρίτη 13 Δεκεμβρίου αντικαταστάθηκε από το Nickelodeon Plus το οποίο συνεχίζει μέχρι και σήμερα.

Εμβέλεια

Το κανάλι αρχικά ως b, εξέπεμπε αναλογικά από το κέντρο εκπομπής του Χορτιάτη στη συχνότητα 44 UHF καλύπτοντας εν μέρει, τη Θεσσαλονίκη και την Κεντρική Μακεδονία. Ωστόσο, δεχόταν παρεμβολές από την TV 100, η οποία διέθετε τον πομπό της στο Φιλίππειο. Όταν έγινε MTV εξέπεμπε επίσης λόγω παρεμβολών και σε δεύτερη συχνότητα από το Φιλίππειο, αρχικά από τους 69 UHF και μετέπειτα μετακόμισε στους 65 UHF, που αρχικά ήταν σε αυτήν την συχνότητα η αναλογική εκπομπή του ΑΝΤ1 για το Φιλίππειο. Την Τετάρτη 30 Νοεμβρίου 2011 ξεκίνησε να εκπέμπει ψηφιακά καλύπτοντας πλέον όλη την Κεντρική Μακεδονία εντασσόμενος στην πλατφόρμα της ιδιοκτήτριάς του (Περθώ) η οποία ανέλαβε μέχρι τα τέλη του 2014, την μετάδοση του ψηφιακού σήματός του, μαζί με τη Δίον TV, το Europe One, την Βεργίνα TV και την Εγνατία TV. Το 2012 ο σταθμός είχε τοποθετήσει αναλογική εκπομπή και από το κέντρο εκπομπής Αριδαία στον δίαυλο 41 UHF. Στις 21 Νοεμβρίου 2014, εντάχθηκε στην πλατφόρμα της Digea, μιας και παίρνει τη ροή προγράμματος ο σταθμός επί 24ώρου βάσεως από Αθήνα, ενώ αντίστοιχα κόπηκε οριστικά το αναλογικό σήμα σε περιοχές που έβλεπαν μόνο αναλογικό σήμα, ο σταθμός αντίστοιχα απέκτησε εμβέλεια και στην Χαλκιδική.

Ιδιοκτησία

Η επιχείρηση που διαχειρίζεται το κανάλι είναι η Περθώ Ανώνυμος Εταιρεία - Ραδιοτηλεοπτικές Επιχειρήσεις η οποία συστάθηκε στα μέσα του 1993 με την επωνυμία Περθώ Ανώνυμος Εταιρεία - Οικοδομικές, Τουριστικές και Βιομηχανικές Επιχειρήσεις με αρχική δραστηριότητα "την ανέγερση οικοδομών, την εμπορία κτισμάτων, την κατασκευή τεχνικών έργων καθώς και την ίδρυση βιομηχανικών επιχειρήσεων για κατασκευές υφασμάτων και πλεκτών εν γένει" και αρχική έδρα το Φίλυρο. Στα μέσα του 1995 τροποποιήθηκε το καταστατικό της επιχείρησης με τη μετατροπή της επωνυμίας και των δραστηριοτήτων οι οποίες είναι "η ίδρυση και λειτουργία ραδιοτηλεοπτικού σταθμού και η συνεργασία ή συγχώνευση επιχειρήσεων του ιδίου αντικειμένου". Στις αρχές του 1998, νομιμοποιήθηκε η λειτουργία του τηλεοπτικού καναλιού βάσει απόφασης του Υπουργείου Τύπου με αριθμό πρωτοκόλλου 6557/Ε/23.3.1998 ενώ τρία χρόνια αργότερα, τροποποιήθηκε το καταστατικό. Από τα μέσα του 2009, η κυπριακή εταιρεία Stech Limited με έδρα τη Λευκωσία κατέχει το πλειοψηφικό πακέτο των μετοχών του τηλεοπτικού καναλιού το οποίο μεταφέρεται στη Θεσσαλονίκη, αρχικά στην οδό Αριστοτέλους 26 και από τα τέλη του 2017 στην οδό Βασιλέως Ηρακλείου 28. Στα τέλη του 2011 τροποποιήθηκε εκ νέου το καταστατικό του φορέα του καναλιού, με επέκταση των δραστηριοτήτων.